Sukkel jy om te slaap? Loer bietjie na dié raadArgieffoto (Foto: gpointstudio/Freepik) Dit is soms moeilik om ŉ goeie slaaproetine te kry – veral in Januarie. Die nuwe jaar bring gewoonlik hoop en opwinding, maar dit kan ook voel of die maand nooit einde kry nie en angs kan dit vir jou moeilik maak om ŉ goeie nagrus te kry. ŉ Slaapkenner het wenke gedeel vir ŉ goeie nagrus en meen die sleutel is om jou beste slaaptyd te kry. Dit kan van mens tot mens verskil, maar jou optimale “slaapvenster” sal jou brein die beste kans gee om ŉ volle nagrus in te kry. Die “slaapvenster” is die perfekte tyd vir ŉ persoon om aan die slaap te raak, omdat dit die tyd is wanneer die brein verwag dat jy sal slaap, en graag wil slaap. Alhoewel elkeen se venster verskil, is daar ŉ paar dinge wat jy kan doen om jou eie ideale tyd te kry. Chloe Angus, welstandsbestuurder en slaapkenner by Cavendish Cancer Care, het met Mattress Online gesels en gesê as mens in jou slaapvenster aan die slaap kan raak, is die kans groter op ŉ goeie nagrus. Sy sê eksterne faktore kan ook ŉ impak hê soos die hoeveelheid alkohol wat deur die loop van die aand gedrink is. “Ons moedig mense aan om bewus te wees van die tyd wanneer hulle op ŉ natuurlike manier slaperig begin voel. ŉ Goeie idee is om te begin eksperimenteer met tye tussen 21:30 en 23:30 – omdat meeste mense se slaapvenster in dié periode val.” Angus sê as mens ŉ goeie slaaproetine ontwikkel, en gereeld in jou optimale venster aan die slaap raak, sal jy ŉ goeie gewoonte vir jou brein ontwikkel en dit sal ŉ positiewe impak hê op jou algemene slaappatroon. “Of jy nou voel of jy die aanbevole agt ure slaap nodig het of nie, verwys hierna wanneer jy probeer om jou slaapvenster te kry. As jy teen 06:00 moet opstaan, probeer om teen 22:00 aan die slaap te wees, en pas jou tye daarvolgens aan.” “Dit is seldsaam dat ons aan die slaap raak die oomblik wat jou kop die kussing tref – maak nie saak hoe goed jou bedoelings is om vroeg in die bed te kom nie. As jy teen 22:00 wil slaap, probeer om teen 21:00 reeds in die bed te klim sodat jy kan begin afwen. ŉ Slaapvriendelike roetine voor jy in die bed klim, kan jou ook help.” “Probeer verkieslik om reeds van die middag af kaffeïendrankies soos tee, koffie en energiekoeldranke te vermy. Hou minstens twee tot drie ure op met eet voor jy wil gaan slaap sodat jou liggaam genoeg tyd het om die kos te verteer.” “Die blou lig wat uit ŉ selfoon en ander elektroniese toestelle skyn kan jou brein oorstimuleer. Die tipe inhoud wat jy inneem kan ook ŉ impak hê op jou gehalte van slaap en die vermoë om aan die slaap te raak. Skakel jou selfoon se kennisgewings af en moenie stimulerende TV-reekse of flieks kyk voor jy in die bed klim nie.” “Jou liggaam en brein geniet roetine. ŉ Gesonde bedtyd-roetine sluit dinge in soos om te lees, om na ontspanne musiek te luister of om jou vel te versorg – dinge wat jou rustig sal maak voor jy in die bed klim.” “Skryf enigiets neer wat jou aandag kan aftrek wanneer jy probeer slaap. Jy kan ook vir jouself spertye opstel oor dinge wat jy moet doen voor jy in die bed klim: byvoorbeeld om die laaste beker koffie teen 12:00 te drink – daarna slegs kruietee of kaffeïenvrye drankies; eet jou laaste happie teen 19:00; skakel die televisie en jou selfoon af teen 21:00. Sonder hierdie dinge wat jou aandag aflei, behoort jy maklik te kan ervaar wanneer jou liggaam natuurlik slaperig voel.”